Document ID: 32009L0007

DIRETTIVA TAL-KUMMISSJONI 2009/7/KE
tal-10 ta' Frar 2009
li temenda l-Annessi I, II, IV u V tad-Direttiva tal-Kunsill 2000/29/KE dwar il-miżuri protettivi kontra l-introduzzjoni ġewwa l-Komunità ta’ organiżmi li jagħmlu l-ħsara lill-pjanti jew lill-prodotti tal-pjanti u kontra t-tixrid tagħhom ġewwa l-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni fil-Komunità ta’ organiżmi li jagħmlu l-ħsara lill-pjanti jew lill-prodotti tal-pjanti u kontra t-tixrid tagħhom fil-Komunità (1), u b’mod partikolari l-punti (c) u (d) tat-tieni paragrafu tal-Artikolu 14 tagħha,
Wara konsultazzjoni mal-Istati Membri kkonċernati,
Billi:
(1)
Id-Direttiva 2000/29/KE telenka organiżmi li jagħmlu l-ħsara lill-pjanti jew lill-prodotti tal-pjanti u tistipula ċerti miżuri kontra l-introduzzjoni tagħhom fl-Istati Membri minn Stati Membri oħra jew minn pajjiżi terzi.
(2)
Abbażi tat-tagħrif fornut mill-Istati Membri u eżami mill-esperti tal-Annessi I, II, IV u V tad-Direttiva 2000/29/KE, huwa xieraq li jiġu emendati l-listi tal-organiżmi li jagħmlu l-ħsara fl-Annessi I u II biex jitjieb il-ħarsien mill-introduzzjoni ta’ dawn l-organiżmi fil-Komunità. Il-bidliet kollha huma bbażati fuq evidenza teknika u xjentifika.
(3)
Meta titqies iż-żieda fil-kummerċ internazzjonali fil-pjanti u l-prodotti tal-pjanti, hemm bżonn ta’ ħarsien fitosanitarju tal-Komunità kontra l-introduzzjoni tal-organiżmi li jagħmlu l-ħsara li ġejjin li s’issa mhumiex magħrufin bħala preżenti fil-Komunità: Dendrolimus sibiricus Tschetverikov; Rhynchophorus palmarum (L.); Agrilus planipennis Fairmaire fuq pjanti tal-Fraxinus L., Juglans mandshurica Maxim., Ulmus davidiana Planch., Ulmus parvifolia Jacq., u Pterocarya rhoifolia Siebold & Zucc., u li magħruf li jinsab biss fil-Kanada, fiċ-Ċina, fil-Ġappun, fil-Mongolja, fir-Repubblika tal-Korea, fir-Russja, fit-Tajwan, u fl-Istati Uniti; il-virus Chrysanthemum stem necrosis fuq pjanti ta’ Dendranthema (DC.) Des Moul. u Lycopersicon lycopersicum (L.) Karsten ex Farw.; Scrobipalpopsis solanivora (Povolny) fuq tuberi ta’ Solanum tuberosum L. u Stegophora ulmea (Schweinitz: Fries) Sydow & Sydow fuq pjanti ta’ Ulmus L. u Zelkova L., maħsuba għat-tħawwil, minbarra taż-żrieragħ. Barra minn hekk, it-tixrid ulterjuri ta’ Paysandisia archon (Burmeister), li tinsab f'xi żoni tal-Komunità fuq 11-il ġeneru ta’ Palmae u taħt kontroll uffiċjali, hemm bżonn li jkun limitat għall-istess raġunijiet.
(4)
L-ismijiet ta’ Saissetia nigra (Nietm.) u Diabrotica virgifera Le Conte għandhom ikunu emandati b’konformità mad-denominazzjonijiet xjentifiċi riveduti ta’ dawk l-organiżmi. Saissetia nigra (Nietm.) saret Parasaissetia nigra (Nietner). Diabrotica virgifera Le Conte inqasmet f’żewġ sottospeċi, jiġifieri Diabrotica virgifera virgifera Le Conte, preżenti reġjonalment fil-Komunità, u Diabrotica virgifera zeae Krysan & Smith, mhux preżenti fil-Komunità.
(5)
Għalhekk hemm bżonn li l-elenkar ta’ dawk l-organiżmi fl-Annessi I u II tad-Direttiva 2000/29/KE jiġi emendat.
(6)
Għaldaqstant, ir-rekwiżiti rilevanti fl-Annessi IV u V tad-Direttiva 2000/29/KE għall-importazzjoni jew il-moviment ta’ pjanti li jospitaw organiżmi li jagħmlu l-ħsara msemmija fl-Annessi I u II hemm bżonn li jiġu emendati biex iqisu l-elenkar emendat fl-Annessi I u II.
(7)
Il-kodiċi NM għall-injam ta’ Acer saccharum Marsh, għandu bżonn jiġi aġġornat fl-Anness V, Parti B biex b’hekk il-lista ta’ kodiċi NM għall-injam soġġett għall-kontroll fuq l-importazzjoni tkun kompluta.
(8)
L-Annessi I, II, IV u V tad-Direttiva 2000/29/KE għandhom għalhekk jiġu emendati skont dan.
(9)
Il-miżuri previsti f’din id-Direttiva huma konformi mal-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA:
L-Artikolu 1
L-Annessi I, II, IV u V tad-Direttiva 2000/29/KE huma emendati skont it-test fl-Anness ta' din id-Direttiva.
L-Artikolu 2
1. L-Istati Membri għandhom jadottaw u jippubblikaw, sa mhux iktar tard mill-31 ta’ Marzu 2009, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-test ta’ dawn id-dispożizzjonijiet u t-tabella ta’ korrelazzjoni bejn dawn id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mill-1 ta’ April 2009.
Meta l-Istati Membri jadottaw dawk id-dispożizzjonijiet, għandhom ikun fihom referenza għal din id-Direttiva jew ikunu akkumpanjati b’din ir-referenza meta jiġu ppubblikati uffiċjalment. L-Istati Membri għandhom jiddeterminaw kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
L-Artikolu 3
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
L-Artikolu 4
Din id-Direttiva hija indirizzata lill-Istati Membri.
Magħmula fi Brussell, 10 ta’ Frar 2009.

Labels: 0
3
15
6